జె.బి. ముత్యాలరావు

జె.బి. ముత్యాలరావు తెలంగాణ రాష్ట్రానికి చెందిన రాజకీయ నాయకుడు, మాజీ పార్లమెంట్ సభ్యుడు, మాజీ శాసనసభ్యుడు. భారత జాతీయ కాంగ్రెస్ పార్టీ తరపున మూడుసార్లు పార్లమెంట్ సభ్యుడిగా ప్రాతినిధ్యం వహించాడు. గజ్వేల్ శాసనసభ నియోజవర్గం నుండి 1957 నుండి 1962 వరకు ఉమ్మడి ఆంధ్రప్రదేశ్ శాసనసభ్యుడిగా ప్రాతినిధ్యం వహించాడు.

 జననం, విద్య 
ముత్యాలరావు 1921, ఆగస్టు 15న తెలంగాణ రాష్ట్రం, సికింద్రాబాదులోని తిరుమలగిరిలో జన్మించాడు. తండ్రిపేరు బాబురావు.

 వ్యక్తిగత జీవితం 
ముత్యాలరావుకు 1943, మార్చి 23న అన్నమ్మతో వివాహం జరిగింది. వారికి నలుగురు కుమారులు, ఐదుగురు కుమార్తెలు.

 ఉద్యమ జీవితం 
నిజాం పాలనకు వ్యతిరేకంగా ఆర్యసమాజ్ ప్రారంభించిన ఆందోళనలో పాల్గొన్నందుకు 1938లో జైలు శిక్ష అనుభవించాడు. 1947లో హైదరాబాద్ స్టేట్ కాంగ్రెస్ ప్రారంభించిన నిజాం పాలనకు వ్యతిరేకంగా జరిగిన ఆందోళనలో పాల్గొన్నాడు.

 రాజకీయ జీవితం 
1952 నుండి 1957 వరకు హైదరాబాద్ రాష్ట్ర శాసనసభ సభ్యుడిగా,  1957 నుండి 1962 వరకు ఉమ్మడి ఆంధ్రప్రదేశ్ శాసనసభ్యుడిగా పనిచేశాడు. 1952 నుండి 1961 వరకు హైదరాబాద్ స్టేట్ కాంగ్రెస్ లెజిస్లేచర్ పార్టీ, ఆంధ్రప్రదేశ్ కాంగ్రెస్ లెజిస్లేచర్ పార్టీ విప్ గా పనిచేశాడు. భారత జాతీయ కాంగ్రెస్ పార్టీ తరపున 1962 నుండి 1967 వరకు 3వ లోక్‌సభకు మహబూబ్‌నగర్ లోక్‌సభ నియోజకవర్గం నుండి, 1967 నుండి 1971 వరకు 4వ లోక్‌సభకు నాగర్ కర్నూల్ లోక్‌సభ నియోజకవర్గం నుండి, 1971 నుండి 1977 వరకు 5వ లోక్‌సభకు మహబూబ్‌నగర్ లోక్‌సభ నియోజకవర్గం నుండి పార్లమెంట్ సభ్యుడిగా పనిచేశాడు. మూడవ  లోక్‌సభలో 1962 నుండి 1967 వరకు ప్రభుత్వ డిప్యూటీ చీఫ్ గా, 1967లో పార్లమెంటరీ వ్యవహారాల డిప్యూటీ మంత్రిగా పనిచేశాడు. 1969 వరకు వివిధ ముఖ్యమైన పోర్ట్‌ఫోలియోలను నిర్వర్తించాడు.

 నిర్వర్తించిన ఇతర పదవులు 

 బొల్లారం టౌన్ కాంగ్రెస్ కమిటీ అధ్యక్షుడు (1948)
 సికింద్రాబాద్ జిల్లా కాంగ్రెస్ కమిటీ కార్యదర్శి (1953—1955)
 సికింద్రాబాద్ జిల్లా కాంగ్రెస్ కమిటీ వ్యవస్థాపక సభ్యుడు
 ఆల్ హైదరాబాద్ కాంగ్రెస్ కమిటీ సభ్యుడు (1948)
 ఆంధ్రప్రదేశ్ కాంగ్రెస్ ఎన్నికల కమిటీ సభ్యుడు (1957)
 సికింద్రాబాదు సివిక్ బోర్డ్ సభ్యుడు
 1958 నుండి ఉస్మానియా యూనివర్సిటీ సెనేట్ సభ్యుడు
 1962లో ఐక్యరాజ్య సమితికి భారత ప్రతినిధి బృందం సభ్యుడు

 మరణం 
ముత్యాలరావు తన 79 ఏళ్ళ వయసులో 2000, జూలై 26న హైదరాబాదులో మరణించాడు.

 మూలాలు 

వర్గం:1921 జననాలు
వర్గం:4వ లోక్‌సభ సభ్యులు
వర్గం:భారత జాతీయ కాంగ్రెస్ నాయకులు
వర్గం:3వ లోక్‌సభ సభ్యులు
వర్గం:5వ లోక్‌సభ సభ్యులు
వర్గం:ఆంధ్రప్రదేశ్ శాసన సభ్యులు (1957)
వర్గం:హైదరాబాదు జిల్లా వ్యక్తులు
వర్గం:హైదరాబాదు జిల్లా వ్యాపారవేత్తలు
వర్గం:హైదరాబాదు జిల్లా రాజకీయ నాయకులు
వర్గం:మహబూబ్ నగర్ జిల్లా (సంయుక్త ఆంధ్రప్రదేశ్) నుండి ఎన్నికైన లోక్‌సభ సభ్యులు
వర్గం:మెదక్ జిల్లా (సంయుక్త ఆంధ్రప్రదేశ్) నుండి ఎన్నికైన లోక్‌సభ సభ్యులు